JDF พุ่ง 8% โบรกชี้กำไร Q2 เด่น รับดีมานด์ฟื้น ลุ้นปีนี้รายได้โต 25%
JDF ทะยาน 8% โบรกชี้กำไรไตรมาส 2/65 ขยายตัวดี อานิสงส์โควิดคลี่คลายหนุนดีมานด์ฟื้น และออกสินค้าใหม่ จับตารายได้ปีนี้โต 25%
JDF ทะยาน 8% โบรกชี้กำไรไตรมาส 2/65 ขยายตัวดี อานิสงส์โควิดคลี่คลายหนุนดีมานด์ฟื้น และออกสินค้าใหม่ จับตารายได้ปีนี้โต 25%
9 ส.ค. 2565

ผู้สื่อข่าวรายงานว่า วันนี้ (9 ส.ค.65) ราคาหุ้น บริษัท เจดีฟู้ด จำกัด (มหาชน) หรือ JDF ณ เวลา 10:49 น. อยู่ที่ระดับ 3.60 บาท เพิ่มขึ้น 0.28 บาท หรือ 8.43% สูงสุดที่ระดับ 3.68 บาท ต่ำสุดที่ระดับ 3.34 บาท ด้วยมูลค่าการซื้อขาย 81.24 ล้านบาท

บริษัทหลักทรัพย์ เอเอสแอล จำกัด ระบุในบทวิเคราะห์ว่า แนวโน้มผลประกอบการไตรมาส 2/65 จะขยายตัวจากไตรมาสก่อนอย่างโดดเด่นหลังในงวดไตรมาส 1/65 มีกำไรสุทธิเพียง 1.02 ล้านบาท ซึ่งได้รับผลกระทบจากการแพร่ระบาดโควิดและปัญหาขาดแคลนตู้คอนเทนเนอร์ทำให้ส่งออกสินค้าได้ลดลง และขยายตัวจากงวดเดียวกันของปีก่อนจากฐานที่ต่ำ
สำหรับเป้ารายได้ทั้งปี JDF คาดการณ์เติบโต 25% จากปี 64 ที่มีรายได้อยู่ที่ 585.70 ล้านบาท โดดเด่นในช่วงครึ่งปีหลัง 65 จากการแพร่ระบาดโควิดที่คลี่คลายลงส่งผลต่อ demand สินค้าที่กลับมาสู่ระดับปกติ ขณะที่มีสินค้าใหม่อย่าง Protein Snack ออกสู่ตลาด รวมถึงเครื่องจักรเข้ามาติดตั้งครบ
ด้านจุดเด่นที่น่าสนใจของ JDF คือบริษัทอยู่ในช่วงปลายของการขยายกำลังผลิตที่เริ่มตั้งแต่ 63 ในทุกประเภทสินค้า ซึ่งสิ้นปีนี้คาดจะติดตั้งเครื่องจักรครบจำนวน ส่งผลต่อแนวโน้มผลประกอบการในปี 66-67 ที่จะเติบโตอย่างมีนัย ขณะที่สถานการณ์โควิดที่คลี่คลายลงจะช่วยหนุนความต้องการสินค้าให้เพิ่มขึ้น